Soovitus: NÕUKOGU OTSUS Euroopa 2015. aasta kultuuripealinna nimetamise kohta Belgias /* KOM/2010/0566 lõplik */





[pic] | EUROOPA KOMISJON | Brüssel 18.10.2010 KOM(2010) 566 lõplik Soovitus: NÕUKOGU OTSUS Euroopa 2015. aasta kultuuripealinna nimetamise kohta Belgias SELETUSKIRI Euroopa Parlamendi ja nõukogu 24. oktoobri 2006. aasta otsuses 1622/2006/EÜ (millega kehtestatakse kultuurisündmusega Euroopa kultuuripealinn seotud ühenduse meede aastateks 2007 kuni 2019)[1] on sätestatud Euroopa kultuuripealinna nimetamise kord. Kooskõlas selle otsuse artikliga 2 nimetatakse alates 2009. aastast Euroopa kultuuripealinnaks kaks linna kahest liikmesriigist otsuse lisas esitatud kronoloogilise järjestuse alusel. Aastal 2015 korraldavad üritust Belgia ja Tšehhi Vabariik. Euroopa kultuuripealinnade nimetamisel 2015. aastaks järgitakse allpool kirjeldatud menetlust. Taotluste esitamise kutse avaldavad asjaomased liikmesriigid hiljemalt kuus aastat enne ürituse algust. Kolmeteistkümnest sõltumatust kultuurivaldkonna eksperdist koosnev valikukomisjon kutsutakse eelvaliku koosolekuks kokku hiljemalt viis aastat enne ürituse algust. Valikukomisjon hindab saadud taotlusi vastavalt otsuse nr 1622/2006/EÜ artiklis 4 sätestatud kriteeriumidele ja koostab nimekirja kandidaatlinnadest, kes pääsevad edasi ja peavad oma taotlusi täiendama. Lõppvaliku tegemiseks kutsub iga asjaomane liikmesriik üheksa kuud pärast eelvaliku koosolekut kokku valikukomisjoni. Pärast eelvaliku läbinud linnade põhjalikku hindamist asjakohaste kriteeriumide alusel esitab valikukomisjon soovituse ühe linna nimetamiseks igast asjaomasest liikmesriigist. Nende soovituste alusel seavad mõlemad liikmesriigid üles ühe linna Euroopa kultuuripealinnaks ning teavitavad sellest Euroopa Parlamenti, nõukogu, komisjoni ja Regioonide Komiteed hiljemalt neli aastat enne kõnealuse sündmuse kavandatavat algust. Euroopa Parlament võib edastada komisjonile oma arvamuse hiljemalt kolm kuud pärast nimetamistest teada saamist. Nõukogu nimetab komisjoni soovituse alusel asjaomased linnad ametlikult Euroopa kultuuripealinnadeks selleks aastaks, milleks nad on üles seatud. Taotlus Euroopa kultuuripealinna tiitli saamiseks saadi Monsi linnalt. Rohkem Belgia linnu taotlust ei esitanud. Valikumenetluse lõpus jõudis valikukomisjon järeldusele, et selle linna taotlus vastas ürituse eesmärkidele ja otsuse 1622/2006/EÜ artiklis 4 määratletud kriteeriumidele ning täitis ürituse jaoks nõutavaid rangeid kvaliteedistandardeid. Seetõttu soovitas valikukomisjon 2010. aasta veebruaris esitatud aruandes 2015. aastal ürituse korraldajaks Belgias Monsi linna. Belgia teavitas kandidaatlinnade ülesseadmisest Euroopa Parlamenti, nõukogu, komisjoni ja Regioonide Komiteed 2009. aasta lõpus. Euroopa Parlament saatis heakskiitva arvamuse Euroopa Komisjonile 2010. aasta juuli alguses. Tšehhi Vabariigis on valikumenetlus alles pooleli ja sellega jõutakse lõpule 2011. aasta alguses. Komisjon esitab kooskõlas otsuse 1622/2006/EÜ artikli 9 lõikega 3 nõukogule järgneva soovituse Monsi ametliku nimetamise kohta 2015. aasta Euroopa kultuuripealinnaks Belgias. Soovitus: NÕUKOGU OTSUS Euroopa 2015. aasta kultuuripealinna nimetamise kohta Belgias EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 24. oktoobri 2006. aasta otsust nr 1622/2006/EÜ, millega kehtestatakse kultuurisündmusega „Euroopa kultuuripealinn” seotud ühenduse meede aastateks 2007 kuni 2019,[2] eelkõige selle artikli 9 lõiget 3, võttes arvesse komisjoni soovitust, võttes arvesse 2010. aasta veebruaris esitatud valikukomisjoni aruandeid Euroopa kultuuripealinnade valimise kohta Belgias ning arvestades järgmist: arvestades, et otsuse nr 1622/2006/EÜ artiklis 4 osutatud tingimused on täielikult täidetud, ON VASTU VÕTNUD KÄESOLEVA OTSUSE: Artikkel 1 Mons nimetatakse 2015. aasta kultuuripealinnaks Belgias. Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas . (koht) … (kuupäev) Nõukogu nimel eesistuja [1] ELT L 304, 3.11.2006, lk 1. [2] ELT L 304, 3.11.2006, lk 1.